Det går godt med huspriserne – i hvert fald set fra husejernes synspunkt. Priserne stiger, og på landsplan forventes der en stigning på 3,7 procent for villaer og rækkehuse i 2018. Det viser en ny boligprisprognose fra Nykredit. Her i regionen vil huspriserne stige med 2,8 procent i år og knap 2 procent næste år. - I de mere tyndt befolkede områder er handelsaktiviteten lav, og udbuddet af boliger er højt, hvilket lægger en dæmper på prisfremgangen, siger Mira Lie Nielsen fra bolig- og formueøkonomi Nykredit. Alligevel mener hun, at nordjyderne vil kunne mærke, at der er fremgang i priserne – selvom de ikke helt følger med resten af landet. - Nogle kan nu se, at de kan flytte uden at slæbe en klump gæld med sig og andre kan se, at de kan tage en pæn sum penge med sig over i en ny bolig. Det sætter gang i flyttelysten, siger Mira Lie Nielsen og peger på, at stigende huspriser også giver mulighed for at finansiere forbedringer af huset. Kvadratmeterprisen i Nordjylland er i gennemsnit 9.433 kroner. I Aalborg Kommune sniger den sig op på 20.433 kroner.

Referat:
Huspriserne i Nordjylland stiger, men regionen halter bagefter sammenlignet med prisstigningerne i resten af landet.